ก.ล.ต.เปิดเฮียริ่งปรับแบบไฟลิ่ง-หนังสือชี้ชวนของผู้ออกตราสารหนี้ หวังรองรับระบบ FSAP
ก.ล.ต.เปิดเฮียริ่งปรับแบบไฟลิ่ง-หนังสือชี้ชวนของผู้ออกตราสารหนี้ เน้นเพิ่มข้อมูลอย่างละเอียด-รองรับ FSAP ถึง 24 เม.ย.นี้
30 มี.ค. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นปรับปรุงหลักเกณฑ์การเปิดเผยข้อมูลของผู้ออกตราสารหนี้ เพื่อให้ผู้ลงทุนมีข้อมูลที่ชัดเจนประกอบการประเมินความสามารถของผู้ออกตราสารหนี้ ผลกระทบต่อความสามารถในการทำธุรกิจ และความเสี่ยงของการลงทุนในตราสารหนี้ และยังสอดคล้องกับมาตรฐานของหน่วยงานกำกับดูแลตลาดทุนสากล พร้อมรองรับโครงการประเมินภาคการเงิน (FSAP)
โดย ก.ล.ต. เปิดรับฟังความคิดเห็นปรับปรุงหลักเกณฑ์การเปิดเผยข้อมูลของผู้ออกตราสารหนี้ในแบบแสดงรายการข้อมูลการเสนอขายหลักทรัพย์ประเภทตราสารหนี้และหนังสือชี้ชวน (แบบ filing) และแบบแสดงรายการข้อมูลประจำปี (แบบ 56-1) เพื่อให้ผู้ลงทุนได้รับการเปิดเผยข้อมูลที่ถูกต้อง ครบถ้วน และทันเวลา โดยมีประเด็นสำคัญ ดังนี้
– ให้เปิดเผยข้อมูลการออกและเสนอขายตราสารหนี้ต่อประชาชนทั่วไป (แบบ PO) เพิ่มเติม อาทิ รายละเอียดของวัตถุประสงค์การใช้เงิน ตัวแทนชำระเงิน การกำหนดราคาตราสารสารหนี้ที่เสนอขาย และข้อมูลตลาดรองของตราสารหนี้
– ปรับปรุงการเปิดเผยข้อมูลเกี่ยวกับการออกและเสนอขายหุ้นกู้ตามโครงการแปลงสินทรัพย์เป็นหลักทรัพย์ จากเดิมที่กำหนดเป็นหลักการกว้าง ๆ จึงปรับให้สอดคล้องกับมาตรฐาน IOSCO (International Organization of Securities Commissions: IOSCO) โดยกำหนดให้เปิดเผยรายละเอียดที่เกี่ยวข้องกับกระบวนการแปลงสินทรัพย์เป็นหลักทรัพย์ให้ชัดเจน โดยแยกเป็นหัวข้อต่าง ๆ อาทิ ผู้จำหน่ายสินทรัพย์ สินทรัพย์ที่ใช้ในการแปลงสภาพเป็นหลักทรัพย์ และเงื่อนไขในการเลือกสินทรัพย์
ทั้งนี้ การปรับเกณฑ์ดังกล่าวยังเป็นการปรับให้สอดคล้องกับ IOSCO  และรองรับการประเมิน FSAP (Financial Sector Assessment Program – FSAP) ซึ่งการเข้ารับการประเมินดังกล่าวจะเป็นการประเมินประสิทธิภาพในการกำกับดูแลตลาดทุนเทียบกับมาตรฐานสากล ซึ่งจะมีส่วนช่วยสร้างความเชื่อมั่นให้แก่ผู้ลงทุนในประเทศและต่างประเทศ
ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. โดยผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือโทรสาร 0-2263-6023 หรือทาง e-mail [email protected] หรือ [email protected]  จนถึงวันที่ 24 เมษายน 2561